Essam Sharaf

'Iṣām 'Abd al-ʿAzīz Šaraf (arabisk: عصام عبد العزيز شرف‎, IPA: [ʕeˈsˤɑːm ʕæbdelʕæˈziːz ʃɑɾˤɑf]; født: 1952), også stavet Essam Sharaf, er en egyptisk politiker og sivilingeniør. Han var statsminister i overgangsregjeringen i Egypt fra mars til november 2011. Tidligere har han blant annet vært transportminister under Hosni Mubaraks presidentskap. Han ble innsatt som statsminister av militærstyret som tok over kontrollen i Egypt etter opprøret som styrtet Mubarak fra makten. Sharafs lederskap ble godt mottatt av begge de største opposisjonsgruppene; 6. april-ungdomsbevegelsen og Det muslimske brorskap.

Sharaf er utdannet sivilingeniør fra Universitetet i Kairo. Senere tok han en Ph.D ved Purdue University i USA. Han har undervist ved Universitetet i Kairo og Kong Saud-universitetet i Saudi-Arabia. Mens han jobbet i akademia var han også rådgiver for regjeringene i Saudi-Arabia, Egypt og De forente arabiske emirater.

Fra 2004 til 2005 var han transportminister i Mubaraks regjering, under statsministeren Ahmad Nazif. Han trakk seg angivelig fra stillingen på grunn av misnøye med korrupsjon og vanstyre under Mubarak. Til tross for dette fortsatte han i ledelsen i regjeringspartiet fram til 2010.

Da det folkelige opprøret brøt ut i Egypt i 2011 støttet han aktivt opp under det, og ledet også demonstrasjoner.

 Referanser 

 Eksterne lenker 
 Profil hos BBC
 Korte fakta hos Reuters 
 Portrett på aharmonline

Kategori:Egyptiske politikere
Kategori:Personer fra Giza
Kategori:Egypts statsministre
Kategori:Fødsler i 1952